b'\n_START_ARTICLE_\nOksemulesko\n_START_PARAGRAPH_\nOksemulesko, ogs\xc3\xa5 kalt oksemuler, komuler (som p\xc3\xa5 dansk), bj\xc3\xb8rnekl\xc3\xb8r, bj\xc3\xb8rnelabber og andenebb, var en type myke, t\xc3\xb8ffelliknende sko med brei, polstret skotupp og oppspaltet overl\xc3\xa6r. Oksemuler var p\xc3\xa5 moten i Europa i f\xc3\xb8rste halvdel av 1500-tallet._NEWLINE_Oksemule og komule er i danske dialekter ogs\xc3\xa5 navn p\xc3\xa5 ulike typer planter.\n_START_SECTION_\nEtymologi\n_START_PARAGRAPH_\nDe norske betegnelsene oksemuler, komuler og s\xc3\xa5 videre er l\xc3\xa5nt fra dansk, som igjen har oversatt navnene direkte fra tysk der formvarianter av skoene ble oppkalt etter hva de liknet p\xc3\xa5, for eksempel \xc2\xabmunnparti p\xc3\xa5 kuer\xc2\xbb. Tyske betegnelser er B\xc3\xa4renklauen, B\xc3\xa4rentatzen, Ochsenm\xc3\xa4uler (Ochsenmaul i entall, oxmuleskor p\xc3\xa5 svensk) og Kuhm\xc3\xa4uler. Disse har blitt oversatt til engelsk med bear paw og oxen mouth shoes. Bearpaws brukes p\xc3\xa5 engelsk ogs\xc3\xa5 om andre typer brede, bj\xc3\xb8rnelabbliknende sko, enten det er t\xc3\xb8fler, kraftige joggesko eller damesko. Det engelske ordet er ogs\xc3\xa5 brukt om en type runde truger.'